**NAVODILA ZA IZPOLNJEVANJE VLOGE – javni razpis za oddajo neprofitnih stanovanj v najem**

**UVODNA NAVODILA**

Vlogo je potrebno v celoti izpolniti. Specifično je v vlogi potrebno navesti:

-**na koga se nanaša vloga** (podatki o prosilcu in njegovih ožjih družinskih članih 1. stran - točka I)

-**prosilčeve razmere**, na podlagi katerih se **točkuje**

-**podpisi izjav, vloge** (stran 6)

**TOČKA I. : NA KOGA SE NANAŠA VLOGA:**

Na prvi in drugi strani se v predvidene prostore vpisuje osnovne in kontaktne podatke prosilca, prosilčevega zakonskega oziroma zunajzakonskega partnerja in drugih oseb, ki s prosilcem sodelujejo na razpisu.

V okviru obravnave vloge enega samega prosilca se lahko **dodeli stanovanje** **le prosilcu in osebam, za katere obstaja zakonska dolžnost preživljanja**. V vlogo se tako vpisuje zgolj osebe, ki sodelujejo na razpisu skupaj s prosilcem – osebe, ki se bodo v primeru oddaje stanovanja s prosilcem vselile v dodeljeno stanovanje. Druge osebe, na primer polnoletni otroci, ne morejo sodelovati skupaj s prosilcem, pač pa lahko oddajo svojo lastno vlogo. Tudi v primeru, da prosilec v vlogi navede tudi take osebe, se **teh oseb ne upošteva in se iz vloge črtajo**.

**Vsi** **podatki, ki jih prosilec vnaša v vlogo se morajo nanašati le na te osebe**. Polnoletnim prosilcem tako ni potrebno izpolnjevati podatkov, ki se nanašajo na njihove starše, ki vsebinsko ne nastopajo na razpisu. Hkrati to pomeni, da se lahko prosilcu priznajo le prednostne kategorije, ki se nanašajo nanj in na osebe, ki lahko na razpisu nastopajo skupaj z njim.

Prosilec priloži **fotokopijo osebne izkaznice** oziroma **drugega osebnega dokumenta** za **vse polnoletne** osebe, navedene v vlogi.

**TOČKA II : PROSILČEVE RAZMERE**

Prosilci se razvrščajo na prednostno listo A. Na prednostno listo A se prosilce razvršča glede na ugotovljen neto dohodek gospodinjstva v koledarskem letu pred letom razpisa.

Prosilec označi točkovalno kategorijo, za katero meni, da se nanaša nanj, tako da nedvoumno označi **PRAZNI PRAVOKOTNIK NA LEVI**. V primeru, da prosilec pri izpolnjevanju naredi napako, napačno oznako prečrta in se poleg nje podpiše. Pravokotnik se označi tako, da se ustrezen pravokotnik odkljuka, obkroži, zapolni ali drugače nedvoumno označi. Pravokotnika se ne označuje s pikami ali prečrtuje z enojnimi ravnimi črtami. Razen kjer je to predvideno, se poleg točkovalnih kategorij ne vpisuje dodatnega besedila. Kjer je to predvideno (točkovalni kategoriji 3 in 5), se na črto vpiše zahtevani podatek.

**PRIMER pravilno označene in izpolnjene točkovalne kategorije**:

|  |
| --- |
| DvojkaObkroženo 5.1. število mladoletnih otrok: **30\***   |

Pravokotnika na desni vsake točkovalne kategorije sta informativne narave in navajata število točk, s katerimi je ovrednotena posamezna točkovalna kategorija.

**STANOVANJSKE RAZMERE**

**1. STANOVANJSKI STATUS:**

* 1. Točko obkroži prosilec, ki je brez stanovanja (brezdomec ali prebiva v začasnem bivališču: baraki), ima naslov na pristojnih intitucijah (npr.: Center za socialno delo,…)
	2. Točko obkroži prosilec, ki prebiva v prostorih za začasno bivanje, v drugih nestanovanjskih prostorih (bivalne enote, varne hiše). Prosilec priloži ustrezno pogodbo ali odločbo s katero mu je enota dodeljena.

**Prosilec, ki je uveljavlja status 1.1. ali 1.2, ne obkroži oziroma izpolnjuje postavk pod točkami 2. Kvaliteta bivanja, 3. Utesnjenost v stanovanju, 4. Funkcionalnost stanovanja. Točkovanje pod navedenimi točkami je izključeno.**

1.3 Točko obkroži prosilec, ki je podnajemnik ali najemnik **tržnega stanovanja** in ima sklenjeno najemno ali podnajemno pogodbo ali ima dokazila o plačevanju najemnine ali podnajemnine za tržno stanovanje. V primeru, da prosilec ne more izkazati obstoja najemnega razmerja, se točkuje pod točko 1.1;

1.4 Točko obkroži prosilec, ki ima sklenjeno pogodbo o uporabi prostora, zgrajenega za nastanitev posameznikov, ali za najem stanovanja ali posameznih prostorov v okviru stanovanjske skupine, študentskega doma;

1.5. Točko obkroži prosilec, ki mu je bilo neprofitno stanovanje izjemno dodeljeno

1.6 Točko obkroži prosilec, ki razpolaga z dokazilom, da stanuje pri starših ali sorodnikih. (potrdilo o stalnem prebivališču prosilca pridobi razpisnik neposredno od pristojne upravne enote);

1.7 Točko obkroži prosilec, ki je najemnik stanovanja odvzetega po predpisih o podržavljenju – prejšnji imetnik stanovanjske pravice, stanovanje pa je bilo nato vrnjeno prvotnemu lastniku. Prosilec predloži najemno pogodbo, iz katere je razvidno, da gre za denacionalizirano stanovanje ali odločbo o denacionalizaciji, katere predmet je stanovanje oziroma v primeru vrnitve na podlagi drugih postopkov ustrezno odločbo;

1.8 Točko obkroži prosilec, ki je bil hišnik že pred letom 1991 in je brez krivdnih razlogov prenehal z delom hišnika oziroma se je upokojil in še vedno uporablja hišniško stanovanje;

1.9. Točko obkroži prosilec, bivši hišnik, zoper katerega je vložena tožba na izpraznitev stanovanja ali mu je že odpovedano najemno razmerje;

1.10 Točko obkroži prosilec – solastnik stanovanja v tretjinskem ali manjšem solastniškem deležu, ki ne presega 40 % vrednosti zanj primernega stanovanja in v tem stanovanju prebiva

SPLOŠNA OPOMBA K TOČKAM 2., 3. in 4.:

Razpisnik bo najprej izhajal iz domneve, da so navedbe prosilcev v vlogah resnične in bo v dvomu označene točkovalne postavke priznal. Dejanski ogledi bodo nato lahko opravljeni pri višje točkovanih prosilcih, za katere se predvideva, da jim bodo stanovanja dejansko dodeljena. Pri prosilcih, pri katerih ogled ne bo opravljen, bo domneva v okviru posameznega razpisa v dvomu ostala v veljavi, tako da bodo točkovalne postavke priznane tudi v odločbi. Navedeno ne pomeni, da v okviru kasnejših postopkov, npr. kasnejših razpisov, z ogledom ni mogoče ugotoviti, da posamezna točkovalna kategorija ni izpolnjena, čeprav je bila v predhodnih postopkih v dvomu priznana.

**2. KVALITETA BIVANJA:**

2.1 Točko obkroži prosilec, ki biva v stanovanju, ki ne dosega minimalnih standardov opremljenosti in je ovrednoteno z največ 150 točkami po starem sistemu točkovanja (Pravilnik o merilih in načinu za ugotavljanje vrednosti stanovanj in stanovanjskih hiš ter sistemu točkovanja, Uradni list SRS, št. 25/81 s spremembami in dopolnitvami) oziroma 170 točkami po novem sistemu točkovanja (Pravilnik o merilih za ugotavljanje vrednosti stanovanj in stanovanjskih stavb, Uradni list RS, št. 127/04 s spremembami in dopolnitvami);in je tako ovrednoteno z največ 150 točkami. Kot dokaz mora vlogi priložiti točkovalni zapisnik.

Praviloma gre za starejša stanovanja s pomanjkljivimi oziroma dotrajanimi instalacijami, za kletna, vlažna oziroma premalo osončena stanovanja, stanovanja s povsem nefunkcionalno razporeditvijo prostorov, ipd.

**3. UTESNJENOST V STANOVANJU:**

Pri izračunu se upoštevajo podatki o površini stanovanja iz sklenjene najemne ali podnajemne pogodbe ali zapisnika o točkovanju stanovanja.

Če prosilec stanuje pri starših ali sorodnikih se upošteva tudi izjava prosilca o površini dela stanovanja ali stanovanjske stavbe, ki jih ima prosilec v uporabi ali souporabi.

Pri izračunu skupne stanovanjske površine mora prosilec upoštevati tako skupno površino prostorov, ki jih uporablja sam oz. s svojo družino, kot **tudi skupno površino prostorov, ki jih ima v souporabi**. Za souporabo prostora se šteje stanje, ko prosilec uporablja prostor skupaj z osebami, ki niso njegovi družinski člani. Če prosilec izračunano skupno stanovanjsko površino deli s številom vseh družinskih članov, dobi izračun površine na družinskega člana. V kolikor je površina na družinskega člana izražena z decimalko, se zaokroži. Glede na izračunano površino na družinskega člana, prosilec obkroži ustrezno točko (3.1., 3.2., 3.3.). Če izračun presega 12m2 na družinskega člana, prosilec ne obkroži nobene izmed v oklepaju navedenih točk. (OPOMBA: Ožji družinski člani prosilca so zakonec ali oseba, s katero prosilec živi v zunajzakonski skupnosti v skladu s predpisi o zakonski zvezi in družinskih razmerjih, njuni otroci oz. posvojenci, druge osebe pa le, če obstaja dolžnost preživljanja.

**PRIMER**: Stanovanje uporablja prosilčeva 2 članska družina, prosilčeva 2 starša in prosilčeva sestra.

|  |
| --- |
| Prostor 1 (spalnica prosilca in njegove družine, 9m2). uporablja izključno prosilčevo gospodinjstvo, zato se šteje površina v celoti. (2 družinska člana / 2 uporabnika skupno )Prostori 2 (kuhinja, 8m2), 3 (sanitarije, 4m2) , 4 (hodnik, 4m2) so v souporabi s starši, zato se šteje površina le delno, v skladu z deležem, uporabnikov, ki jih predstavlja prosilčeva družina ( 2 družinska člana / 5 uporabnikov skupno )Prostora 5 (spalnica prosilčeve sestre, 6m2) in 6 (spalnica prosilčevih staršev, 12m2) sploh nista v uporabi prosilčeve družine, tako da se njihove površine ne upošteva. |



Prosilec bi v vlogi pravilno navedel naslednje:

|  |
| --- |
| Skupna velikost celotne stanovanjske enote (vključno z deli, ki jih ne uporabljam) je 43 m2. Od tega imam v uporabi 9 m2. Poleg tega imam v souporabi naslednje prostore (naštej): kuhinja, sanitarije, hodnik v skupni izmeri 16 m2, ki jih, vključno z mojo družino, uporablja 5 oseb. Stanovanjska površina na družinskega člana tako znaša 7,7 m2. 3.1. do vključno 4 m2 na družinskega člana 20 Obkroženo  3.2. od 4 m2 do 8 m2 na družinskega člana 15  3.3. od 8 m2 do 12 m2 na družinskega člana 10  |

Točka 3.2 se točkuje le v primeru statusa 1.7 – uporabnik denacionaliziranega stanovanja. Površina mora presegati naslednje meje:

|  |  |
| --- | --- |
| Št. oseb | Max. površina |
| 1 | 65 |
| 2 | 75 |
| 3 | 90 |
| 4 | 102 |
| 5 | 115 |
| 6 | 125 |
|  |  |
| +1 | +6 |

**4. FUNKCIONALNOST STANOVANJA:**

4.1. Točka se prizna zgolj v primeru, če je prosilec **trajno vezan na uporabo invalidskega vozička**. Prosilec mora tako vlogi priložiti tudi potrdilo ustrezne institucije, iz katerega je razvidno, da je prosilec vezan na uporabo invalidskega vozička;

4.2. Točko obkroži prosilec, ki biva v **pritličnem** stanovanju, ki ima vhod **neposredno z dvorišča** v **bivalne** prostore, **brez predsobe**.

**SOCIALNE IN ZDRAVSTENE RAZMERE**

**5. ŠTEVILO ČLANOV GOSPODINJSTVA:**

5.1 Točko obkroži prosilec z mladoletnimi otroki in vpiše število mladoletnih otrok. Upošteva se tudi nosečnost, izkazana s potrdilom zdravnika. Za mladoletnega otroka se šteje otrok, ki ni dopolnil 18 let oziroma rojeni **po 22. 9. 2002;**

5.2 Točko obkroži prosilec in vpiše število članov, če je prosilec po zakonu dolžan preživljati člana gospodinjstva, starega nad 65 let. Če sta v družini prosilca dva ožja družinska člana starejša od 65 let, pridobita točke na to merilo vsak posebej. Za osebo, starejšo od 65 let štejejo rojeni **pred 22. 9. 1955**.

**6. LOČENO ŽIVLJENJE:**

6.1 Točko obkroži prosilec le v primeru, če je iz **odločbe** o oddaji v rejništvo, v drugo družino ali zavod razvidno, da so **razlog oddaje neprimerne stanovanjske razmere**. Prostovoljno ločeno življenje se ne upošteva;

6..2 Točko obkroži prosilec, ki sam preživlja otroka, kar dokazuje z odločbo o prejemanju preživnine preko **preživninskega sklada**.

**7. ZDRAVSTVENE RAZMERE:**

7.1, 7.2 Točko obkroži prosilec tedaj, če gre za trajno obolenje (**kronično bolezen zgornjih dihal ali astmo)**

mladoletnega otroka, prosilca ali drugih polnoletnih ožjih družinskih članov, pogojeno s slabimi

 stanovanjskimi razmerami.

Zdravstvene razmere, opredeljene v točki 7.1. in 7.2. se točkujejo v primeru, če prosilec izpolnjuje naslednja pogoja:

* da je iz priloženega zdravniškega potrdila osebnega zdravnika, ki ne sme biti starejši od 30 dni nedvoumno razvidna diagnoza - kronična bolezen zgornjih dihal ali astma prosilca ali katerih od ostalih družinskih članov in
* da so v zapisniku o točkovanju za stanovanje oz. prostor v katerem prebiva, upoštevane odbitne točke za delno, pretežno ali vidno vlago ali če je predloženo dokazilo pristojnega izvedenca, ki izkazuje prisotnost vlage.)

**PREDNOSTNE KATEGORIJE PROSILCEV**

**8. MLADE DRUŽINE, MLADI:**

8.1 Točko obkroži prosilec tedaj, če gre za družino **z najmanj enim otrokom**, v kateri nobeden od staršev ni starejši od 35 let. Za starost 35 let se šteje 35 let, dopolnjenih v letu razpisa - rojeni **po 1. 1. 1985.** Kot mlada družina se upoštevajo vse družinske oblike, tudi družina le z enim roditeljem;

8.2 Točko obkroži samski prosilec, ki ni star več kot 30 let. Določilo velja tudi za zakonski ali zunajzakonski par brez otrok, kjer partnerja nista starejša od 30 let. Za starost 30 let se šteje 30 let dopolnjenih v letu razpisa – rojeni **po 1. 1. 1990.**

**9. PROSILEC Z DALJŠO DELOVNO DOBO:**

9.1, 9.2 Točko obkroži prosilec, ki ima 13 let delovne dobe in več, oziroma prosilka z 12 let delovne dobe in več. Upošteva se zgolj delovna doba prosilca, ne drugih članov gospodinjstva. Prosilce se opozori, da se upošteva zgolj delovna doba, NE pokojninska doba

**10. STALNO BIVANJE V OBČINI KAMNIK:**

Čas stalnega bivanja na območju občine Kamnik:

10.1 Točko obkroži prosilec, katerega čas stalnega bivanja na območju občine Kamnik znaša nad 5 do 10 let

10.2 Točko obkroži prosilec, katerega čas stalnega bivanja na območju občine Kamnik znaša nad 10 do 20 let

10.3 Točko obkroži prosilec, katerega čas stalnega bivanja na območju občine Kamnik znaša nad 20

 let

Prosilcu bodo točke priznane na podlagi potrdila o stalnem bivališču na območju občine Kamnik, ki ga pridobi razpisnik preko pristojnega državnega organa – Upravne enote Kamnik. Upošteva se čas stalnega bivanja od leta 1965 dalje, ko obstaja evidenca. V primeru prekinitve stalnega bivanja se leta stalnega bivanja seštevajo. Upošteva se bivanje na območju, ki ga v času razpisa obsega občina Kamnik, **ne** pa teritorija sedanje občine Komenda.

**TOČKA III: STANOVANJSKE RAZMERE**

Prosilec na vrsticah pod točko III. lahko na kratko opiše svoje stanovanjske razmere. OPIS JE OBVEZEN!

**TOČKA IV: IZJAVA PROSILCA O IZPOLNJEVANJU RAZPISNIH POGOJEV, O PREMOŽENJSKEM STANJU IN PODPISI PROSILCA IN DRUŽINSKIH ČLANOV**

Na vrsticah na zgornjem delu strani prosilec vpiše svoje premoženje, npr. avtomobile in podobno. Vpisati je potrebno vse premoženje, ki ni manjše vrednosti!

Prosilec in polnoletni družinski člani se podpišejo na spodaj predvidene prostore. Podpisani s podpisom podajajo na strani in drugje v vlogi navedene izjave, s katerimi potrjujejo, da izpolnjujejo razpisne pogoje in hkrati potrjujejo tudi, da se udeležujejo javnega razpisa za dodelitev neprofitnih stanovanj v najem kot prosilec oziroma skupaj s prosilcem kot njegovi ožji družinski člani.

Izjave strogo povzemajo osnovne pogoje za udeležbo javnega razpisa. Prosilce se posebno opozori, da v primeru, da za prosilca katera od izjav ne drži, prosilec ne izpolnjuje pogojev za udeležbo na javnem razpisu!

**VSAK PODPIS MORA BITI LASTNOROČEN IN DATIRAN!**

OSENČENO BESEDILO JE ZGOLJ INFORMATIVNE NARAVE. PROSILEC LAHKO PIŠE PREKO TAKEGA BESEDILA, KAKOR DA GA TAM NE BI BILO.